Oficialusis leidinys L 167 , 02/07/1999 p. 0022 - 0026



Komisijos reglamentas (EB) Nr. 1455/1999 1999 m. liepos 1 d. nustatantis prekybos saldžiaisiais pipirais standartus EUROPOS BENDRIJŲ KOMISIJA, atsižvelgdama į Europos bendrijos steigimo sutartį, atsižvelgdama į 1996 m. spalio 28 d. Tarybos reglamentą (EB) Nr. 2200/96 dėl bendro vaisių ir daržovių rinkos organizavimo [1] su paskutiniais pakeitimais, padarytais Reglamentu (EB) Nr. 1257/1999 [2], ir ypač į jo 2 straipsnio 2 dalį, (1) kadangi Reglamento (EB) Nr. 2200/96 I priede nurodytiems saldiesiems pipirams reikia priimti standartus; kadangi 1988 m. sausio 13 d. Komisijos reglamentas (EEB) Nr. 79/88, nustatantis kokybės standartus salotoms, garbanotalapėms cikorijoms, plačialapėms (Batavijos) cikorijoms ir saldiesiems pipirams [3], su paskutiniais pakeitimais, padarytais Reglamentu (EB) Nr. 888/97 [4], buvo daug kartų iš dalies keičiamas ir daugiau nebeužtikrina teisinio aiškumo; (2) kadangi siekiant aiškumo, saldiesiems pipirams taikomos taisyklės turėtų būti atskirtos nuo taisyklių, taikomų kitiems produktams pagal Reglamentą (EEB) Nr. 79/88; kadangi dėl to minėtosios taisyklės turėtų būti atšauktos, o Reglamento (EEB) Nr. 79/88 II priedas dėl saldžiųjų pipirų panaikintas; kadangi tuo tikslu, siekiant skaidrumo pasaulinėje rinkoje, turėtų būti atsižvelgta į standartą, kurį saldiesiems pipirams taikyti rekomenduoja Jungtinių Tautų Europos ekonominės komisijos (JT/EEK) Greitai gendančių produktų ir kokybės gerinimo standartizavimo darbo grupė; (3) kadangi šių standartų paskirtis būtinai turi būti blogos kokybės produktų šalinimas iš rinkos, užtikrinimas, kad produktai tenkintų klientų reikalavimus, ir sąlygų sudarymas prekybiniams ryšiams vystytis sąžiningos konkurencijos pagrindu, taip padedant užtikrinti didesnį produkcijos pelningumą; (4) kadangi minėtieji standartai yra taikomi visuose prekybos etapuose; kadangi gabenant produktus dideliais nuotoliais, laikant juos tam tikrą laiką sandėliuose ir tvarkant juos kitais būdais, produktai gali pradėti gesti dėl juose vykstančių biologinių pokyčių arba dėl to, kad jie yra greitai gendantys; kadangi į tokį gedimą reikėtų atsižvelgti taikant standartus prekybos etapuose po produktų pristatymo; (5) kadangi šiame reglamente nurodytos priemonės atitinka Šviežių vaisių ir daržovių vadybos komiteto nuomonę, PRIĖMĖ ŠĮ REGLAMENTĄ: 1 straipsnis Pagal KN kodą 07096010 klasifikuojamiems saldiesiems pipirams nustatytas prekybos standartas yra pateikiamas priede. Šis standartas pagal reglamente (EB) Nr. 2200/96 nustatytas sąlygas yra taikomas visuose prekybos etapuose. Tačiau įvairiuose etapuose po pristatymo produktai pagal standartų nuostatas gali būti ne visiškai švieži ir suminkštėję, juose gali atsirasti nežymių gedimo požymių dėl vykstančių pokyčių bei produktų savybės greitai kisti. 2 straipsnis Reglamentas (EEB) Nr. 79/88 iš dalies keičiamas taip: 1) Pavadinime sąvokos "garbanotalapės cikorijos, plačialapės (Batavijos) cikorijos ir saldieji pipirai" pakeičiamos į "garbanotalapės cikorijos ir plačialapės (Batavijos) cikorijos". 2) 1 straipsnio pirmoji dalis pakeičiama taip: "Kombinuotosios prekių nomenklatūros subpozicijose 070511, ex070519 ir 07052900 klasifikuojamų gūžinių salotų, garbanotalapių cikorijų ir plačialapių (Batavijos) cikorijų kokybės standartai yra pateikiami priede." 3) II priedas panaikinamas. 3 straipsnis Šis reglamentas įsigalioja trečią dieną po jo paskelbimo Europos Bendrijų oficialiajame leidinyje. Jis taikomas nuo pirmos mėnesio, kuris eina po to mėnesio, kai įsigalioja šis reglamentas, dienos. Šis reglamentas yra privalomas visas ir tiesiogiai taikomas visose valstybėse narėse. Priimta Briuselyje, 1999 m. liepos 1 d. Komisijos vardu Franz Fischler Komisijos narys [1] OL L 297, 1996 11 21, p. 1. [2] OL L 100, 1999 6 26, p. 80. [3] OL L 10, 1998 1 14, p. 8. [4] OL L 126, 1997 5 17, p. 11. -------------------------------------------------- PRIEDAS SALDŽIŲJŲ PIPIRŲ STANDARTAS I. PRODUKTO APIBRĖŽIMAS Šis standartas taikomas iš Capsicum annuum L. išvestoms saldžiųjų pipirų rūšims, kurias klientui reikia pristatyti šviežias, išskyrus saldžiuosius pipirus, skirtus pramoniniam perdirbimui. Pagal formą saldieji pipirai yra skirstomi į keturias prekines rūšis: - pailgi saldieji pipirai (smailu galu), - kvadratiniai saldieji pipirai (buku galu), - kampuoti kūginiai saldieji pipirai (vilkelis), - plokšti saldieji pipirai (pomidoriniai pipirai). II. NUOSTATOS SUSIJUSIOS SU KOKYBE Šio standarto tikslas yra nustatyti kokybės reikalavimus paruoštiems ir supakuotiems saldiesiems pipirams. A. Būtini reikalavimai Visų rūšių klasėse, atsižvelgiant į kiekvienai rūšiai taikomas konkrečias nuostatas ir leistinus nukrypimus, saldieji pipirai privalo būti: - nepažeisti, - sveiki; išskyrus produktus, kurie yra supuvę arba sugedę tiek, kad netinka vartojimui, - švarūs, beveik be jokių matomų pašalinių medžiagų, - šviežiai atrodantys, - beveik be kenkėjų, - beveik nesugadinti kenkėjų, - pakankamai užaugę, - nepažeisti šalčio, - neturėti neužgijusių pažeidimų, - nenudeginti saulės [išskyrus nurodytus B skyriuje: klasifikacijos ii) punktas)], - su vaiskočiais, - be per didelio išorinio drėgnumo, - be pašalinio kvapo ir (arba) skonio. Saldieji pipirai turi būti tokio dydžio ir būklės, kad juos galima būtų: - gabenti transporto priemonėmis ir tvarkyti ir - geros būklės pristatyti į paskyrimo vietą. B. Skirstymas Saldieji pipirai skirstomi į dvi toliau apibūdintas rūšis: i) I rūšis Šios rūšies saldieji pipirai turi būti geros kokybės. Jie turi būti tai rūšiai ir (arba) prekinei rūšiai būdingo dydžio ir spalvos bei pakankamai prinokę. Jie turi būti: - kieti, - beveik be defektų. Vaiskotis gali būti lengvai pažeistas arba nupjautas, bet žievelė sveika. ii) II rūšis Šiai rūšiai priklauso saldieji pipirai, kurie negali būti priskiriami I rūšiai, bet atitinka pirmiau nurodytus būtinus reikalavimus. Toliau išvardyti defektai gali būti leidžiami, jeigu pipirai išlaiko savo pagrindines kokybės, išlaikymo ir pristatymo savybes: - formos ir dydžio defektai, - nudegimas saulėje arba nežymūs užgiję pažeidimai, nustatant ne didesnį kaip 2 cm didžiausią leistiną ilgį pailgos formos defektams ir 1 cm2 bendrą kitų trūkumų plotą, - nežymūs sausi paviršiaus įtrūkimai, kurių bendras ilgis nėra ilgesnis kaip 3 cm. Šiai rūšiai priklausantys saldieji pipirai gali būti nelabai kieti, bet nesuvytę. Vaiskotis gali būti pažeistas arba nupjautas. III. NUOSTATOS SUSIJUSIOS SU DYDŽIU Dydis nustatomas pagal saldžiųjų pipirų diametrą. Plokščių saldžiųjų pipirų atveju (pomidorinių pipirų) sąvoka "diametras" reiškia didžiausią diametrą pipiro viduryje. Jeigu pipirai rūšiuojami pagal dydį, skirtumas tarp didžiausio ir mažiausio saldžiojo pipiro vienoje pakuotėje negali būti didesnis kaip 20 mm. Saldžiųjų pipirų diametras negali būti mažesnis kaip: - pailgų saldžiųjų pipirų (smailu galu): 30 mm - kampuotų saldžiųjų pipirų (buku galu) ir kvadratinių smailėjančių saldžiųjų pipirų (vilkelis): 40 mm - plokščių saldžiųjų pipirų (pomidorinių pipirų): 55 mm II rūšiai priskiriamų pipirų, kurių dydžiai turi būti minimalūs, pagal dydį rūšiuoti nėra būtina. Pirmiau išvardytos nuostatos netaikomos saldiesiems pipirams, turintiems plonas vidutinio ilgio ankštis ("peperoncini" rūšis), išaugintiems iš specialių Capiscum annuum L. var. longum rūšių. Šie pipirai turi būti ilgesni kaip 5 cm. IV. NUOSTATOS SUSIJUSIOS SU LEISTINAIS NUKRYPIMAIS Nukrypimai nuo kokybės ir dydžio standartų leidžiami kiekvienai nurodytos rūšies reikalavimų neatitinkančių produktų pakuotei. A. Leistini kokybės nukrypimai i) I rūšis 10 % nuo atitinkamos rūšies reikalavimų neatitinkančių saldžiųjų pipirų vienetų skaičiaus arba svorio, bet šie pipirai turi atitikti II rūšies reikalavimus arba, išimtiniu atveju, neviršyti nustatytų leistinų tos rūšies nukrypimų. ii) II rūšis 10 % nuo saldžiųjų pipirų, kurie neatitinka nei atitinkamos rūšies reikalavimų, nei būtinų reikalavimų, vienetų skaičiaus arba svorio, išskyrus supuvusius arba kitaip sugedusius produktus, netinkamus vartoti. B. Leistini dydžio nukrypimai i) I rūšis 10 % nuo saldžiųjų pipirų, kurie yra didesni arba mažesni už standartinius pipirus daugiau kaip 5 mm, vienetų skaičiaus arba svorio, įskaitant ne daugiau kaip 5 % saldžiųjų pipirų, kurie mažesni už minimalų nustatytą dydį. ii) II rūšis - Saldieji pipirai, rūšiuojami pagal dydį 10 % nuo saldžiųjų pipirų, kurie yra didesni arba mažesni už standartinius pipirus daugiau kaip 5 mm, vienetų skaičiaus arba svorio, įskaitant ne daugiau kaip 5 % saldžiųjų pipirų, kurie mažesni už minimalų nustatytą dydį. - Saldieji pipirai, nerūšiuojami pagal dydį 5 % nuo saldžiųjų pipirų, kurie yra ne daugiau kaip 5 mm mažesni už nustatytą minimalų dydį, vienetų skaičiaus arba svorio. V. NUOSTATOS SUSIJUSIOS SU PATEIKIMU A. Vienodumas Visų pakuočių turinys turi būti vienodas, jose turi būti tik tos pačios kilmės, rūšies arba prekybinės rūšies, kokybės, dydžio (jeigu rūšiuojama pagal dydį) saldieji pipirai, o I rūšies saldžiųjų pipirų pakuotėse pageidautina, kad visi pipirai būtų vienodai prinokę ir vienodos spalvos. Tačiau įvairių spalvų saldieji pipirai gali būti vienoje pakuotėje, jeigu jie yra vienodos kilmės, prekybinės rūšies, kokybės ir dydžio (jeigu rūšiuojami pagal dydį), ir jeigu kiekvienos spalvos pipirų skaičius yra vienodas. Jeigu saldžiųjų pipirų pakuočių didžiausias svoris yra 1 kg, reikalaujama, kad jose būtų tik vienodos kilmės ir kokybės pipirai. Jeigu parduodami įvairių spalvų saldieji pipirai, jiems netaikomas vienodos kilmės reikalavimas. Kai produkcija rūšiuojama pagal dydį, pailgi saldieji pipirai turėtų būti pakankamai vienodo ilgio. Matoma pakuotės turinio dalis turi atspindėti visą jos turinį. B. Pakavimas Saldieji pipirai turi būti supakuoti taip, kad produkcija būtų tinkamai apsaugota. Medžiagos, naudojamos pakuotės vidui, turi būti naujos, švarios ir tokios kokybės, kad nesukeltų produkto gedimo iš išorės arba iš vidaus. Medžiagas, ypač popierių arba antspaudus su informacija apie prekę naudoti leidžiama, jeigu spausdinimui arba ženklinimui etiketėmis buvo panaudotas nenuodingas rašalas arba klijai. Pakuotėse neturi būti pašalinių medžiagų. VI. NUOSTATOS, SUSIJUSIOS SU ŽYMĖJIMU Ant kiekvienos pakuotės turi būti toliau nurodyta informacija, pateikta toje pačioje pusėje išdėstytomis raidėmis, įskaitomai ir nenutrinamai pažymėta bei matoma iš išorės. A. Identifikacija Pakuotojas ir (arba) ekspeditorius: pavardė ir adresas arba oficialiai suteiktas ar pripažintas ženklas. Tačiau, jeigu yra naudojamas kodas (ženklas), žodis "pakuotojas ir (arba) ekspeditorius" (arba atitinkama santrumpa), turi būti įrašytas šalia šio kodo (ženklo). B. Produkto rūšis - "Saldieji pipirai" ir spalva arba spalvos, jeigu pakuotės turinys iš išorės nematomas. - Prekės rūšis ("pailgi", "kampuoti buki", "kampuoti smailėjantys", "plokšti") arba rūšies pavadinimas, jeigu pakuotės turinys iš išorės nematomas. - "Peperoncini" arba lygiavertis pavadinimas, jeigu reikia. C. Produkto kilmė - Kilmės šalis ir – pasirinktinai – rajonas, kuriame pipirai buvo išauginti, arba šalies, regiono ar vietovės pavadinimas. D. Informacija apie prekę - Rūšis - Dydis (jeigu rūšiuojama pagal dydį), nurodant mažiausią arba didžiausią diametrą, arba, jeigu reikia, ženklas "pagal dydį nerūšiuojami" - Grynasis svoris arba vienetų skaičius (pasirinktinai). E. Oficialus kontrolės ženklas (neprivalomas) --------------------------------------------------